钦定古今图书集成/理学汇编/字学典/第078卷 > 王氏法书苑 > 《跋秦氏所置法帖》前人
## 钦定古今图书集成/理学汇编/字学典/第078卷 > 王氏法书苑 > 《跋秦氏所置法帖》前人

“巴蜀自古多奇士，学问文章、德慧权略，落落可称道
者”，两汉以来盖多，而独不闻解书。至于诸葛孔明，拔
用全蜀之士，略无遗材，亦不闻以善书名世者。此时
方右武人，不得雍容笔砚，亦无足怪。唐承晋、宋之俗，
君臣相与论书以为能事，比前世为甚盛，亦不闻蜀
人有善书者，何哉？东坡居士出于眉山，震辉中州，蔚
为翰墨之冠，于是两川稍稍能书。然其风流不被于
巴东、黔安，又斗绝入蛮裔中，颇有以武功显者。天下
一统，盖百馀年，而文士终不竞。黔人秦子明，魁梧喜
攻伐，其自许不肯出赵国珍下，不可谓黔中无奇士
也。子明常以里中儿不能书为病。其将兵于长沙也，
买石摹刻长沙僧宝月《古法帖》十卷，“谋舟载入黔中，
壁之黔江之绍圣院，将以惊动里中子弟耳目。他日
有以书显者，盖自我发之。”予观子明欲变里中之俗，
其意甚美。书字盖其小小者耳。他日当买国子监书，
使子弟之学，务实求是，置大经论，使桑门道人皆知
经传，则风俗以道术为根源，其波澜枝叶，乃有所依
而建立。古之能书者多矣，磨灭不可胜纪，其传者必
有大过于人者耳。子明名世章，今为左藏库副使。东
南第八将。“绍圣院”者，子明以军功得请于朝，为阵亡
战士追福所作佛祠也。刻石者，潭人汤正臣父子，皆
善摹刻，得于手而应于心，近古人用笔意云。